pythainlp/thailaw-v1.0 huggingface dataset:
ประกาศกระทรวงมหาดไทย

เรื่อง การยกเว้นข้อห้ามมิให้คนต่างด้าวเข้ามาในราชอาณาจักรเป็นการเฉพาะ

สําหรับคนต่างด้าวสัญชาติเวียดนาม ตามมติคณะรัฐมนตรี เมื่อวันที่ 10 พฤศจิกายน พ.ศ. 2558

-------------------------------------------------------------

          อาศัยอํานาจตามความในมาตรา 5 แห่งพระราชบัญญัติคนเข้าเมือง พ.ศ. 2522 ซึ่งแก้ไขเพิ่มเติมโดยประกาศคณะรักษาความสงบแห่งชาติ ฉบับที่ 87/2557 ลงวันที่ 10 กรกฎาคม พุทธศักราช 2557 เรื่อง การแก้ไขเพิ่มเติมผู้รักษาการตามกฎหมายที่เกี่ยวข้องกับอํานาจหน้าที่ของเจ้าพนักงานตํารวจ และมาตรา 17 แห่งพระราชบัญญัติคนเข้าเมือง พ.ศ. 2522 นายกรัฐมนตรีและรัฐมนตรีว่าการกระทรวงมหาดไทยโดยอนุมัติของคณะรัฐมนตรี เมื่อวันที่ 10 พฤศจิกายน พ.ศ. 2558 ออกประกาศไว้ ดังต่อไปนี้


ข้อ ๑ คนต่างด้าว หมายถึง บุคคลสัญชาติเวียดนามที่ถือหนังสือเดินทางโดยได้รับการตรวจลงตราประเภทคนอยู่ชั่วคราวที่เข้ามาในราชอาณาจักรเพื่อทํางานภายใต้เงื่อนไขตามบันทึกความเข้าใจว่าด้วยความร่วมมือด้านแรงงานระหว่างรัฐบาลแห่งราชอาณาจักรไทยกับรัฐบาลแห่งสาธารณรัฐสังคมนิยมเวียดนามท้ายประกาศนี้


ข้อ ๒ มิให้นําบทบัญญัติตามมาตรา 12 (3) แห่งพระราชบัญญัติคนเข้าเมือง พ.ศ. 2522 มาใช้บังคับกับคนต่างด้าว ตามข้อ 1


ข้อ ๓ ให้พนักงานเจ้าหน้าที่ตามกฎหมายว่าด้วยคนเข้าเมืองประทับตราอนุญาตให้คนต่างด้าวซึ่งถือหนังสือเดินทางเพื่อเข้ามาอยู่ในราชอาณาจักรเป็นเวลาไม่เกินสองปีในกรณีที่หนังสือเดินทางมีอายุใช้ได้น้อยกว่าสองปีให้ประทับตราอนุญาตให้อยู่ในราชอาณาจักรได้ไม่เกินอายุของหนังสือเดินทางนั้น

          เมื่อคนต่างด้าวดังกล่าวอยู่ในราชอาณาจักรครบกําหนดระยะเวลาที่อนุญาตตามวรรคหนึ่งแล้ว หากประสงค์จะอยู่ในราชอาณาจักรต่อไปอีกเพื่อการทํางาน ให้มีสิทธิขออยู่ในราชอาณาจักรได้อีกแต่เมื่อนับรวมระยะเวลาตั้งแต่ประทับตราอนุญาตตามวรรคหนึ่งแล้วจะต้องไม่เกินสี่ปี


ข้อ ๔ คนต่างด้าวซึ่งได้รับอนุญาตให้อยู่ในราชอาณาจักรเป็นการชั่วคราวประสงค์จะเดินทางออกไปนอกราชอาณาจักร และเดินทางกลับเข้ามาอีกภายในระยะเวลาที่ได้รับอนุญาตให้อยู่ในราชอาณาจักรยังมีเหลืออยู่ ให้แจ้งต่อพนักงานเจ้าหน้าที่ตรวจคนเข้าเมืองก่อนเดินทางออกนอกราชอาณาจักร

          ทั้งนี้ ตั้งแต่บัดนี้เป็นต้นไป


ผู้มีอํานาจลงนาม - ประกาศ ณ วันที่ 30 ธันวาคม พ.ศ. 2558

 

พลเอก ประยุทธ์  จันทร์โอชา

นายกรัฐมนตรี

 

พลเอก อนุพงษ์  เผ่าจินดา

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การยกเว้นข้อห้ามมิให้คนต่างด้าวเข้ามาในราชอาณาจักรเป็นการเฉพาะ

สําหรับคนต่างด้าวสัญชาติเมียนมา ลาว และกัมพูชา ตามมติคณะรัฐมนตรี

เมื่อวันที่ 18 กุมภาพันธ์ พ.ศ. 2558

---------------------------------------------------------------------

          อาศัยอํานาจตามความในมาตรา 5 แห่งพระราชบัญญัติคนเข้าเมือง พ.ศ. 2522 ซึ่งแก้ไขเพิ่มเติมโดยประกาศคณะรักษาความสงบแห่งชาติ ฉบับที่ 87/2557 ลงวันที่ 10 กรกฎาคม พุทธศักราช 2557 เรื่อง การแก้ไขเพิ่มเติมผู้รักษาการตามกฎหมายที่เกี่ยวข้องกับอํานาจหน้าที่ของเจ้าพนักงานตํารวจ มาตรา 12 และมาตรา 17 แห่งพระราชบัญญัติคนเข้าเมือง พ.ศ. 2522 นายกรัฐมนตรีและรัฐมนตรีว่าการกระทรวงมหาดไทยโดยอนุมัติของคณะรัฐมนตรีเมื่อวันที่ 18 กุมภาพันธ์ พ.ศ. 2558 ออกประกาศไว้ ดังต่อไปนี้


ข้อ ๑ กําหนดให้บัตรผ่านแดนตามความตกลง ดังต่อไปนี้ เป็นเอกสารใช้แทนหนังสือเดินทางสําหรับการขออนุญาตทํางานตามมาตรา 14 แห่งพระราชบัญญัติการทํางานของคนต่างด้าว พ.ศ. 2551

          (1) ความตกลงระหว่างรัฐบาลแห่งราชอาณาจักรไทยกับรัฐบาลแห่งสหภาพพม่าว่าด้วยการข้ามแดนระหว่างประเทศทั้งสอง ลงวันที่ 16 พฤษภาคม พ.ศ. 2540

          (2) ความตกลงว่าด้วยการเดินทางข้ามแดนระหว่างรัฐบาลแห่งราชอาณาจักรไทยกับรัฐบาลแห่งสาธารณรัฐประชาธิปไตยประชาชนลาว ลงวันที่ 20 มิถุนายน พ.ศ. 2540

          (3) ความตกลงระหว่างรัฐบาลแห่งราชอาณาจักรไทยกับรัฐบาลแห่งราชอาณาจักรกัมพูชาว่าด้วยการสัญจรข้ามแดนระหว่างประเทศทั้งสอง ลงวันที่ 21 มิถุนายน พ.ศ. 2540

          สําหรับเอกสารใช้แทนหนังสือเดินทางอื่น ๆ ต้องเป็นแบบที่กระทรวงการต่างประเทศให้การรับรอง


ข้อ ๒ มิให้นํามาตรา 12 (3) แห่งพระราชบัญญัติคนเข้าเมือง พ.ศ. 2522 มาใช้บังคับแก่คนต่างด้าวสัญชาติเมียนมา ลาว และกัมพูชาที่ถือเอกสารตามข้อ 1

          ทั้งนี้ ตั้งแต่บัดนี้เป็นต้นไป


ผู้มีอํานาจลงนาม - ประกาศ ณ วันที่ 18 พฤษภาคม พ.ศ. 2558

 

พลเอก ประยุทธ์  จันทร์โอชา

นายกรัฐมนตรี

 

พลเอก อนุพงษ์  เผ่าจินดา

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การกําหนดเวลาเปิดจุดผ่านแดนถาวรสะพานข้ามแม่น้ําสายแห่งที่ 1

อําเภอแม่สาย จังหวัดเชียงราย

------------------------------------------------------------

          ตามประกาศกระทรวงมหาดไทย เรื่อง การเปิดจุดผ่านแดนถาวรด้านจังหวัดเชียงราย ตาก และระนอง ลงวันที่ 11 สิงหาคม พ.ศ. 2540 กําหนดให้เปิดจุดผ่านแดนถาวร บริเวณสะพานข้ามแม่น้ําสาย เขตสุขาภิบาลแม่สาย อําเภอแม่สาย จังหวัดเชียงราย ตรงข้ามเมืองท่าขี้เหล็กประเทศสหภาพพม่า ตั้งแต่เวลา 06.30 น. - 18.30 น. นั้น

          เพื่อเป็นการอํานวยความสะดวกในการคมนาคมขนส่ง และสนับสนุนการค้า การลงทุนและการท่องเที่ยว รวมทั้งเสริมสร้างความสัมพันธ์อันดีระหว่างราชอาณาจักรไทยกับสาธารณรัฐแห่งสหภาพเมียนมาให้แน่นแฟ้นยิ่งขึ้น

          อาศัยอํานาจตามความในมาตรา 5 มาตรา 11 และมาตรา 23 แห่งพระราชบัญญัติคนเข้าเมือง พ.ศ. 2522 ซึ่งแก้ไขเพิ่มเติมโดยประกาศคณะรักษาความสงบแห่งชาติ ฉบับที่ 87/2557 ลงวันที่ 10 กรกฎาคม 2557 เรื่อง การแก้ไขเพิ่มเติมผู้รักษาการตามกฎหมายที่เกี่ยวข้องกับอํานาจหน้าที่ของเจ้าพนักงานตํารวจ นายกรัฐมนตรี และรัฐมนตรีว่าการกระทรวงมหาดไทย โดยความเห็นชอบของคณะรักษาความสงบแห่งชาติ จึงประกาศเปลี่ยนแปลงกําหนดเวลาเปิดจุดผ่านแดนถาวรสะพานข้ามแม่น้ําสายแห่งที่ 1 อําเภอแม่สาย จังหวัดเชียงราย ตรงข้ามเมืองท่าขี้เหล็ก สาธารณรัฐแห่งสหภาพเมียนมา จากเวลา 06.30 น. - 18.30 น. เป็น 06.30 น. - 21.00 น. (เวลาเมียนมา 06.00 น. - 20.30 น.) ของทุกวัน

          ทั้งนี้ ตั้งแต่วันที่ 1 มกราคม 2558 เป็นต้นไป


ผู้มีอํานาจลงนาม - ประกาศ ณ วันที่ 16 ธันวาคม พ.ศ. 2557

 

พลเอก ประยุทธ์  จันทร์โอชา

นายกรัฐมนตรี

 

พลเอก อนุพงษ์  เผ่าจินดา

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การกําหนดเวลาเปิดจุดผ่านแดนถาวรบ้านริมเมย

ตําบลท่าสายลวด อําเภอแม่สอด จังหวัดตาก

-----------------------------------------------------------------

          ตามประกาศกระทรวงมหาดไทย เรื่อง การเปิดจุดผ่านแดนถาวรด้านจังหวัดเชียงราย ตาก และระนอง ลงวันที่ 11 สิงหาคม พ.ศ. 2540 กําหนดให้เปิดจุดผ่านแดนถาวรบ้านริมเมย หมู่ที่ 2 ตําบลท่าสายลวด อําเภอแม่สอด จังหวัดตาก ตรงข้ามเมืองเมียวดี ประเทศสหภาพพม่า ตั้งแต่เวลา 06.30 น. - 18.30 น. ของทุกวัน นั้น

          เพื่อเป็นการอํานวยความสะดวกในการคมนาคมขนส่ง และสนับสนุนการค้า การลงทุนและการท่องเที่ยว รวมทั้งเสริมสร้างความสัมพันธ์อันดีระหว่างราชอาณาจักรไทยกับสาธารณรัฐแห่งสหภาพเมียนมาให้แน่นแฟ้นยิ่งขึ้น

          อาศัยอํานาจตามความในมาตรา 5 มาตรา 11 และมาตรา 23 แห่งพระราชบัญญัติคนเข้าเมือง พ.ศ. 2522 ซึ่งแก้ไขเพิ่มเติมโดยประกาศคณะรักษาความสงบแห่งชาติ ฉบับที่ 87/2557 ลงวันที่ 10 กรกฎาคม 2557 เรื่อง การแก้ไขเพิ่มเติมผู้รักษาการตามกฎหมายที่เกี่ยวข้องกับอํานาจหน้าที่ของเจ้าพนักงานตํารวจ นายกรัฐมนตรี และรัฐมนตรีว่าการกระทรวงมหาดไทย โดยความเห็นชอบของคณะรักษาความสงบแห่งชาติ จึงประกาศเปลี่ยนแปลงกําหนดเวลาเปิดจุดผ่านแดนถาวรบ้านริมเมย ตําบลท่าสายลวด อําเภอแม่สอด จังหวัดตาก ตรงข้ามเมืองเมียวดี สาธารณรัฐแห่งสหภาพเมียนมา จากเวลา 06.30 น. - 18.30 น. เป็น 05.30 น. - 20.30 น. (เวลาเมียนมา 05.00 น. - 20.00 น.) ของทุกวัน

          ทั้งนี้ ตั้งแต่วันที่ 1 มกราคม 2558 เป็นต้นไป


ผู้มีอํานาจลงนาม - ประกาศ ณ วันที่ 16 ธันวาคม พ.ศ. 2557

 

พลเอก ประยุทธ์  จันทร์โอชา

นายกรัฐมนตรี

 

พลเอก อนุพงษ์  เผ่าจินดา

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การขยายเวลาเปิดจุดผ่านแดนถาวรสะพานข้ามแม่น้ําสายแห่งที่ 1 (แม่สาย - ท่าขี้เหล็ก)

อําเภอแม่สาย จังหวัดเชียงราย เป็นการชั่วคราว

------------------------------------------------------------------------

          ตามประกาศกระทรวงมหาดไทย เรื่อง การเปิดจุดผ่านแดนถาวรด้านจังหวัดเชียงราย ตาก และระนอง ลงวันที่ 11 สิงหาคม 2540 กําหนดให้เปิดจุดผ่านแดนถาวรสะพานข้ามแม่น้ําสายแห่งที่ 1 (แม่สาย - ท่าขี้เหล็ก) อําเภอแม่สาย จังหวัดเชียงราย ตรงข้ามเมืองท่าขี้เหล็ก สหภาพพม่าระหว่างเวลา 06.30 น. - 18.30 น. ของทุกวัน นั้น

          ด้วย กรมการท่องเที่ยว กระทรวงการท่องเที่ยวและกีฬา ร่วมกับกองกําลังรักษาความสงบเรียบร้อยหน่วยเฉพาะกิจ กรมทหารม้าที่ 3 และสมาคมวัฒนธรรมและเศรษฐกิจไทย - เมียนมา สาขาจังหวัดเชียงราย ได้กําหนดจัดกิจกรรมเนื่องในวันลอยกระทง ณ สนามฝึกยุววรรณ อําเภอแม่สาย จังหวัดเชียงราย ในวันที่ 6 พฤศจิกายน 2557 ดังนั้น เพื่ออํานวยความสะดวกในการเดินทางเข้าร่วมกิจกรรมดังกล่าวของราษฎรชาวเมียนมา อันเป็นการพัฒนาความสัมพันธ์กับประเทศเพื่อนบ้านในระดับท้องถิ่น และส่งเสริมการท่องเที่ยวในพื้นที่อําเภอแม่สาย จังหวัดเชียงราย

          อาศัยอํานาจตามความในมาตรา 11 และมาตรา 23 แห่งพระราชบัญญัติคนเข้าเมือง พ.ศ. 2522 ให้ขยายเวลาเปิดจุดผ่านแดนถาวรสะพานข้ามแม่น้ําสายแห่งที่ 1 (แม่สาย - ท่าขี้เหล็ก) อําเภอแม่สาย จังหวัดเชียงราย ตรงข้ามเมืองท่าขี้เหล็ก สาธารณรัฐแห่งสหภาพเมียนมา เป็นการชั่วคราวในวันที่ 6 พฤศจิกายน 2557 จากเวลา 06.30 น. - 18.30 น. เป็น 06.30 น. - 23.00 น.


ผู้มีอํานาจลงนาม - ประกาศ ณ วันที่ 23 ตุลาคม พ.ศ. 2557

 

พลเอก ประยุทธ์  จันทร์โอชา

นายกรัฐมนตรี

 

พลเอก อนุพงษ์  เผ่าจินดา

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การขยายเวลาเปิดจุดผ่านแดนถาวร บริเวณสะพานข้ามแม่น้ําสาย

อําเภอแม่สาย จังหวัดเชียงราย เป็นการชั่วคราว

-----------------------------------------------------------------

          ตามประกาศกระทรวงมหาดไทย เรื่อง การเปิดจุดผ่านแดนถาวรด้านจังหวัดเชียงราย ตาก และระนอง ลงวันที่ 11 สิงหาคม 2540 กําหนดให้เปิดจุดผ่านแดนถาวร บริเวณสะพานข้ามแม่น้ําสาย เขตสุขาภิบาลแม่สาย อําเภอแม่สาย จังหวัดเชียงราย ตรงข้ามเมืองท่าขี้เหล็ก ประเทศสหภาพพม่า ตั้งแต่เวลา 06.30 น. - 18.30 น. ของทุกวัน นั้น

          จังหวัดเชียงราย ได้เสนอให้ขยายเวลาเปิดจุดผ่านแดนถาวรบริเวณสะพานข้ามแม่น้ําสาย อําเภอแม่สาย จังหวัดเชียงราย เพื่อจัดงาน “มวยไทยสัญจรศึกรวมใจมวยไทยสองแผ่นดิน ต้อนรับสู่ประชาคมเศรษฐกิจอาเซียน” ระหว่างวันที่ 15 - 16 มีนาคม พ.ศ. 2557 ซึ่งกระทรวงมหาดไทยพิจารณาเห็นว่าการจัดงานดังกล่าวเป็นการเสริมสร้างความสัมพันธ์อันดีของประชาชนในพื้นที่ของทั้งสองประเทศ และส่งเสริมการท่องเที่ยวในพื้นที่ชายแดนอําเภอแม่สาย จังหวัดเชียงราย

          ดังนั้น อาศัยอํานาจตามความในมาตรา 11 และมาตรา 23 แห่งพระราชบัญญัติคนเข้าเมือง พ.ศ. 2522 อนุมัติให้ขยายเวลาเปิดจุดผ่านแดนถาวรบริเวณสะพานข้ามแม่น้ําสาย อําเภอแม่สาย จังหวัดเชียงราย ตรงข้ามเมืองท่าขี้เหล็ก สาธารณรัฐแห่งสหภาพเมียนมา เป็นการชั่วคราว ตั้งแต่เวลา 06.30 น. ของวันเสาร์ที่ 15 มีนาคม 2557 ถึงเวลา 01.00 น. ของวันอาทิตย์ที่ 16 มีนาคม 2557


ผู้มีอํานาจลงนาม - ประกาศ ณ วันที่ 11 มีนาคม พ.ศ. 2557

 

จารุพงศ์  เรืองสุวรรณ

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การเปิดจุดผ่านแดนถาวรสะพานมิตรภาพ 4 (เชียงของ - ห้วยทราย)

บ้านดอนมหาวัน ตําบลเวียง อําเภอเชียงของ จังหวัดเชียงราย

--------------------------------------------------------

          ด้วยรัฐบาลแห่งราชอาณาจักรไทย และรัฐบาลแห่งสาธารณรัฐประชาธิปไตยประชาชนลาว ได้เห็นชอบร่วมกันให้มีการก่อสร้างสะพานมิตรภาพ 4 (เชียงของ - ห้วยทราย) ระหว่างบ้านดอนมหาวัน ตําบลเวียง อําเภอเชียงของ จังหวัดเชียงราย ราชอาณาจักรไทย กับบ้านดอน เมืองห้วยทราย แขวงบ่อแก้ว สาธารณรัฐประชาธิปไตยประชาชนลาว เพื่อเสริมสร้างความสัมพันธ์อันดีระหว่างราชอาณาจักรไทยและสาธารณรัฐประชาธิปไตยประชาชนลาว โดยเชื่อมโยงเส้นทางคมนาคมขนส่งระหว่างสองประเทศส่งเสริมการขยายตัวของเศรษฐกิจการค้า และการท่องเที่ยวระหว่างกัน

          อาศัยอํานาจตามมาตรา 11 และมาตรา 23 แห่งพระราชบัญญัติคนเข้าเมือง พ.ศ. 2522 รัฐมนตรีว่าการกระทรวงมหาดไทยจึงประกาศเปิดจุดผ่านแดนถาวร ณ สะพานมิตรภาพ 4 (เชียงของ - ห้วยทราย) บ้านดอนมหาวัน ตําบลเวียง อําเภอเชียงของ จังหวัดเชียงราย ราชอาณาจักรไทย ตรงข้ามกับบ้านดอน เมืองห้วยทราย แขวงบ่อแก้ว สาธารณรัฐประชาธิปไตยประชาชนลาว ระหว่างเวลา 06.00 น. - 22.00 น. ของทุกวัน และกําหนดที่ตั้งด่านตรวจคนเข้าเมืองตั้งอยู่ที่อําเภอเชียงของ โดยมีช่องทางอนุญาตให้บุคคลหรือพาหนะที่จะเข้ามาในหรือออกไปนอกราชอาณาจักร ต้องผ่านการตรวจของพนักงานเจ้าหน้าที่ตรวจคนเข้าเมืองตามเส้นทางคมนาคมทางบก จากพรมแดนถึงที่ตั้งด่านตรวจคนเข้าเมืองเชียงของ

          ทั้งนี้ ตั้งแต่วันที่ 11 ธันวาคม พ.ศ. 2556 เป็นต้นไป


ผู้มีอํานาจลงนาม - ประกาศ ณ วันที่ 20 พฤศจิกายน พ.ศ. 2556

 

จารุพงศ์  เรืองสุวรรณ

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การกําหนดจํานวนคนต่างด้าวซึ่งจะมีถิ่นที่อยู่ในราชอาณาจักร

ประจําปี พ.ศ. 2556

------------------------------------------------------------

          โดยที่รัฐมนตรีว่าการกระทรวงมหาดไทย โดยอนุมัติคณะรัฐมนตรี เห็นควรกําหนดให้คนต่างด้าวทั้งที่มีสัญชาติและไร้สัญชาติ เข้ามามีถิ่นที่อยู่ในราชอาณาจักร ประจําปี พ.ศ. 2556 ได้ตามจํานวนที่กําหนดไว้ในประกาศนี้

          อาศัยอํานาจตามความในมาตรา 40 แห่งพระราชบัญญัติคนเข้าเมือง พ.ศ. 2522 รัฐมนตรีว่าการกระทรวงมหาดไทย โดยอนุมัติคณะรัฐมนตรี จึงประกาศกําหนดจํานวนคนต่างด้าว ซึ่งจะมีถิ่นที่อยู่ในราชอาณาจักร ประจําปี พ.ศ. 2556 ไว้ ดังต่อไปนี้


ข้อ ๑ หนึ่งร้อยคน สําหรับคนต่างด้าวที่มีสัญชาติของแต่ละประเทศ

          บรรดาอาณานิคมของประเทศหนึ่งรวมกันหรือแต่ละอาณาจักรซึ่งมีการปกครองของตนเองให้ถือเป็นประเทศหนึ่ง


ข้อ ๒ ห้าสิบคน สําหรับคนต่างด้าวไร้สัญชาติ


ผู้มีอํานาจลงนาม - ประกาศ ณ วันที่ 14 พฤศจิกายน พ.ศ. 2556

 

จารุพงศ์  เรืองสุวรรณ

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การเปิดจุดผ่านแดนถาวรบ้านพุน้ําร้อน

หมู่ที่ 12 ตําบลบ้านเก่า อําเภอเมืองกาญจนบุรี จังหวัดกาญจนบุรี

----------------------------------------------------

          ด้วยคณะรัฐมนตรีมีมติ เมื่อวันที่ 20 พฤษภาคม 2555 เห็นชอบการเปิดจุดผ่านแดนถาวรบ้านพุน้ําร้อน เพื่อเสริมสร้างความสัมพันธ์อันดีระหว่างราชอาณาจักรไทยกับสาธารณรัฐแห่งสหภาพเมียนมาร์ โดยการเชื่อมโยงเส้นทางคมนาคมขนส่งระหว่างสองประเทศ และเป็นการสนับสนุนการพัฒนาเศรษฐกิจการค้าและการท่องเที่ยว เพื่อเป็นการรองรับการเข้าสู่ประชาคมอาเซียน

          อาศัยอํานาจตามมาตรา 11 และมาตรา 23 แห่งพระราชบัญญัติคนเข้าเมือง พ.ศ. 2522 รัฐมนตรีว่าการกระทรวงมหาดไทย จึงประกาศเปิดจุดผ่านแดนถาวรบ้านพุน้ําร้อน หมู่ที่ 12 ตําบลบ้านเก่า อําเภอเมืองกาญจนบุรี จังหวัดกาญจนบุรี ราชอาณาจักรไทย ตรงข้ามกับบ้านทิกิ เมืองทวาย ภาคตะนาวศรี สาธารณรัฐแห่งสหภาพเมียนมาร์ โดยเปิดทําการระหว่างเวลา 06.00 น. - 20.00 น. ของทุกวัน

          ทั้งนี้ ตั้งแต่วันที่ 12 มิถุนายน พ.ศ. 2556 เป็นต้นไป


ผู้มีอํานาจลงนาม - ประกาศ ณ วันที่ 12 มิถุนายน พ.ศ. 2556

 

จารุพงศ์  เรืองสุวรรณ

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การเปิดจุดผ่านแดนถาวรภูดู่

หมู่ที่ 2 ตําบลม่วงเจ็ดต้น อําเภอบ้านโคก จังหวัดอุตรดิตถ์

-----------------------------------------------------------------------

          ด้วยคณะรัฐมนตรีมีมติเมื่อวันที่ 24 มีนาคม 2552 และวันที่ 21 มกราคม 2556 เห็นชอบให้เร่งรัดการยกระดับจุดผ่อนปรนการค้าภูดู่ หมู่ที่ 2 ตําบลม่วงเจ็ดต้น อําเภอบ้านโคก จังหวัดอุตรดิตถ์ เป็นจุดผ่านแดนถาวร เพื่ออํานวยความสะดวกในการคมนาคมขนส่ง การพัฒนาเศรษฐกิจการค้าและการท่องเที่ยว เพื่อเป็นการรองรับการเข้าสู่ประชาคมอาเซียน

          อาศัยอํานาจตามมาตรา 11 และมาตรา 23 แห่งพระราชบัญญัติคนเข้าเมือง พ.ศ. 2522 รัฐมนตรีว่าการกระทรวงมหาดไทย จึงประกาศเปิดจุดผ่านแดนถาวรภูดู่ หมู่ที่ 2 ตําบลม่วงเจ็ดต้น อําเภอบ้านโคก จังหวัดอุตรดิตถ์ ราชอาณาจักรไทย ตรงข้ามกับด่านท้องถิ่นผาแก้ว เมืองปากลาย แขวงไชยะบุรี สาธารณรัฐประชาธิปไตยประชาชนลาว ระหว่างเวลา 06.00 น. - 20.00 น. ของทุกวัน

          ทั้งนี้ ตั้งแต่วันที่ 19 พฤษภาคม พ.ศ. 2556 เป็นต้นไป


ผู้มีอํานาจลงนาม - ประกาศ ณ วันที่ 3 พฤษภาคม พ.ศ. 2556

 

จารุพงศ์  เรืองสุวรรณ

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การเปิดจุดผ่านแดนถาวรสามเหลี่ยมทองคํา

หมู่ที่ 1 บ้านสบรวก ตําบลเวียง อําเภอเชียงแสน จังหวัดเชียงราย

-------------------------------------------------------------

          ด้วยรัฐบาลมีนโยบายที่จะเสริมสร้างความสัมพันธ์อันดีระหว่างราชอาณาจักรไทยและสาธารณรัฐประชาธิปไตยประชาชนลาว โดยเชื่อมโยงเส้นทางคมนาคมขนส่งระหว่างสองประเทศ ตลอดจนสนับสนุนการพัฒนาเศรษฐกิจการค้าและการท่องเที่ยว เพื่อเป็นการรองรับการเข้าสู่ประชาคมอาเซียน

          อาศัยอํานาจตามมาตรา 11 และมาตรา 23 แห่งพระราชบัญญัติคนเข้าเมือง พ.ศ. 2522 รัฐมนตรีว่าการกระทรวงมหาดไทย จึงประกาศเปิดจุดผ่านแดนถาวรสามเหลี่ยมทองคํา หมู่ที่ 1 บ้านสบรวก ตําบลเวียง อําเภอเชียงแสน จังหวัดเชียงราย ราชอาณาจักรไทย ตรงข้ามกับเมืองต้นผึ้ง แขวงบ่อแก้ว สาธารณรัฐประชาธิปไตยประชาชนลาว โดยเปิดทําการระหว่างเวลา 06.00 น. - 20.00 น. ของทุกวัน

          ทั้งนี้ ตั้งแต่วันที่ 19 พฤษภาคม พ.ศ. 2556 เป็นต้นไป


ผู้มีอํานาจลงนาม - ประกาศ ณ วันที่ 3 พฤษภาคม พ.ศ. 2556

 

จารุพงศ์  เรืองสุวรรณ

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การขยายเวลาเปิดจุดผ่านแดนถาวรบ้านหาดเล็ก

ตําบลหาดเล็ก อําเภอคลองใหญ่ จังหวัดตราด เป็นการชั่วคราว

----------------------------------------------------

          ตามประกาศกระทรวงมหาดไทย เรื่อง การขยายเวลาเปิดจุดผ่านแดนถาวรด้านจังหวัดสระแก้ว จังหวัดตราด และจังหวัดสุรินทร์ ลงวันที่ 29 ตุลาคม พ.ศ. 2546 กําหนดให้เปิดจุดผ่านแดนถาวร บ้านหาดเล็ก ตําบลหาดเล็ก อําเภอคลองใหญ่ จังหวัดตราด ตรงข้ามบ้านจามเยี่ยม อําเภอมณฑลสีมา จังหวัดเกาะกง ราชอาณาจักรกัมพูชา ระหว่างเวลา 07.00 - 20.00 น. ของทุกวัน นั้น

          ด้วยจังหวัดตราดร่วมกับเทศบาลตําบลหาดเล็ก ได้กําหนดจัดงานสืบสานประเพณีสงกรานต์ ณ วัดเกษมสีมาราม ตําบลหาดเล็ก อําเภอคลองใหญ่ จังหวัดตราด ระหว่างวันที่ 12 - 16 เมษายน พ.ศ. 2556 เพื่อเป็นการพัฒนาความสัมพันธ์ด้านวัฒนธรรมกับประเทศเพื่อนบ้านในระดับท้องถิ่น ตลอดจนเป็นการส่งเสริมการท่องเที่ยวจังหวัดตราด และอํานวยความสะดวกให้แก่ประชาชนกัมพูชาที่เดินทางเข้ามาเที่ยวชมงาน

          อาศัยอํานาจตามความในมาตรา 11 และมาตรา 23 แห่งพระราชบัญญัติคนเข้าเมือง พ.ศ. 2522 ให้ขยายเวลาเปิดจุดผ่านแดนถาวรบ้านหาดเล็ก ตําบลหาดเล็ก อําเภอคลองใหญ่ จังหวัดตราด เป็นการชั่วคราว โดยกําหนดแนวทางปฏิบัติ ดังนี้


ข้อ ๑ ขยายเวลาเปิดจุดผ่านแดนถาวรบ้านหาดเล็ก ตําบลหาดเล็ก อําเภอคลองใหญ่ จังหวัดตราด ตรงข้ามกับบ้านจามเยี่ยม อําเภอมณฑลสีมา จังหวัดเกาะกง ราชอาณาจักรกัมพูชา ระหว่างวันที่ 12 - 16 เมษายน พ.ศ. 2556 จากเวลา 07.00 น. - 20.00 น. เป็นเวลา 07.00 น. - 24.00 น.


ข้อ ๒ ในช่วงเวลา 20.00 น. - 24.00 น. ให้อนุญาตเฉพาะประชาชนกัมพูชาเดินทางผ่านเข้า - ออก เท่านั้น


ผู้มีอํานาจลงนาม - ประกาศ ณ วันที่ 10 เมษายน พ.ศ. 2556

 

จารุพงศ์  เรืองสุวรรณ

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การอนุญาตให้คนต่างด้าวบางจําพวกเข้ามาอยู่ในราชอาณาจักรเป็นกรณีพิเศษ

ตามมติคณะรัฐมนตรี เมื่อวันที่ 15 มกราคม พ.ศ. 2556

----------------------------------------------------------

          อาศัยอํานาจตามความในมาตรา 17 แห่งพระราชบัญญัติคนเข้าเมือง พ.ศ. 2522 รัฐมนตรีว่าการกระทรวงมหาดไทยโดยอนุมัติของคณะรัฐมนตรี เมื่อวันที่ 15 มกราคม พ.ศ. 2556 ออกประกาศไว้ ดังต่อไปนี้


ข้อ ๑ คนต่างด้าวที่จะได้รับอนุญาตให้เข้ามาอยู่ในราชอาณาจักรเป็นกรณีพิเศษ ตามประกาศนี้ หมายถึงคนต่างด้าวหลบหนีเข้าเมืองสัญชาติเมียนมาร์ ลาว และกัมพูชา ที่เข้ามาหรืออยู่ในราชอาณาจักร ถึงวันที่คณะรัฐมนตรีได้มีมติ และทํางานกับนายจ้างอยู่แล้ว รวมทั้งผู้ติดตามซึ่งเป็นบุตรของคนต่างด้าวดังกล่าวที่อายุไม่เกินสิบห้าปี

          คนต่างด้าวหลบหนีเข้าเมืองกลุ่มอื่นสัญชาติเมียนมาร์ ลาว และกัมพูชา ซึ่งได้มีมติคณะรัฐมนตรีมติสภาความมั่นคงแห่งชาติ หรือคําสั่งของกระทรวงมหาดไทย กําหนดแนวทางปฏิบัติเป็นการเฉพาะ ไม่อยู่ในข่ายการอนุญาตตามประกาศนี้


ข้อ ๒ ให้คนต่างด้าวตามข้อ 1 ขอรับหนังสือเดินทาง หรือเอกสารใช้แทนหนังสือเดินทางจากประเทศต้นทาง ตามขั้นตอนและสถานที่ที่กรมการจัดหางานกําหนด ถึงวันที่ 13 เมษายน พ.ศ. 2556 โดยให้นายจ้างเป็นผู้นําคนต่างด้าวไปดําเนินการ


ข้อ ๓ มิให้นําบทบัญญัติตามมาตรา 54 แห่งพระราชบัญญัติคนเข้าเมือง พ.ศ. 2522 มาใช้บังคับแก่คนต่างด้าวตามข้อ 1 ที่อยู่ระหว่างดําเนินการตามข้อ 2 ซึ่งได้รับอนุญาตให้อยู่ในราชอาณาจักรเป็นการชั่วคราว จนถึงวันที่ 13 เมษายน พ.ศ. 2556


ข้อ ๔ มิให้นําบทบัญญัติตามมาตรา 12 (3) แห่งพระราชบัญญัติคนเข้าเมือง พ.ศ. 2522 มาใช้บังคับกับคนต่างด้าวตามข้อ 2 ที่ถือหนังสือเดินทาง หรือเอกสารใช้แทนหนังสือเดินทางโดยได้รับการตรวจลงตราประเภทคนอยู่ชั่วคราวที่เข้ามาในราชอาณาจักรเพื่อการทํางาน


ข้อ ๕ ให้พนักงานเจ้าหน้าที่ตรวจคนเข้าเมืองประทับตราอนุญาตให้คนต่างด้าวซึ่งถือหนังสือเดินทาง หรือเอกสารใช้แทนหนังสือเดินทางที่มีอายุใช้ได้ไม่น้อยกว่าสองปี อยู่ในราชอาณาจักรเป็นเวลาสองปี เมื่อคนต่างด้าวดังกล่าวอยู่ในราชอาณาจักรครบกําหนดระยะเวลาที่อนุญาตแล้ว หากประสงค์จะอยู่ในราชอาณาจักรต่อไปอีกเพื่อการทํางาน ให้มีสิทธิขออยู่ในราชอาณาจักรได้อีกครั้งเดียวเป็นระยะเวลาไม่เกินสองปี

          ในกรณีคนต่างด้าวที่ได้รับอนุญาตให้อยู่ในราชอาณาจักรตามวรรคหนึ่ง ไม่ได้ทํางานอยู่กับนายจ้างเดิมไม่ว่าในกรณีใด ๆ และประสงค์จะทํางานในราชอาณาจักรต่อไป ต้องมีนายจ้างใหม่รับเข้าทํางานภายในสิบห้าวันนับแต่วันที่ไม่ได้ทํางานอยู่กับนายจ้างเดิม มิฉะนั้นสิทธิในการอยู่ในราชอาณาจักรตามวรรคหนึ่งเป็นอันสิ้นสุด

          สําหรับผู้ติดตามซึ่งเป็นบุตรที่อายุไม่เกินสิบห้าปี ให้ได้รับอนุญาตให้อยู่ในราชอาณาจักรเป็นการชั่วคราวตามระยะเวลาที่บิดาหรือมารดาของคนต่างด้าวได้รับอนุญาตให้อยู่ในราชอาณาจักร


ข้อ ๖ คนต่างด้าวซึ่งได้รับอนุญาตให้อยู่ในราชอาณาจักรเป็นการชั่วคราว ประสงค์จะเดินทางออกไปนอกราชอาณาจักร และเดินทางกลับเข้ามาอีกภายในระยะเวลาที่ได้รับอนุญาตให้อยู่ในราชอาณาจักรยังเหลืออยู่โดยต้องมีหนังสือรับรองการจ้างจากนายจ้าง และแจ้งต่อพนักงานเจ้าหน้าที่ก่อนเดินทางออกนอกราชอาณาจักร และเมื่อเดินทางเข้ามาในราชอาณาจักร

          ทั้งนี้ ตั้งแต่วันที่ 15 ธันวาคม พ.ศ. 2555 เป็นต้นไป


ผู้มีอํานาจลงนาม - ประกาศ ณ วันที่ 22 กุมภาพันธ์ พ.ศ. 2556

 

จารุพงศ์  เรืองสุวรรณ

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การขยายเวลาเปิดจุดผ่านแดนถาวรบ้านห้วยโก๋น

อําเภอเฉลิมพระเกียรติ จังหวัดน่าน

-------------------------------------------------------------

          ตามประกาศกระทรวงมหาดไทย ลงวันที่ 11 พฤษภาคม 2542 เรื่อง การเปลี่ยนแปลงเวลาเปิดจุดผ่านแดนถาวรไทย - ลาว ได้เปลี่ยนแปลงเวลาเปิดผ่านแดนถาวรบ้านห้วยโก๋น อําเภอเฉลิมพระเกียรติ จังหวัดน่าน เป็นระหว่างเวลา 08.00 - 18.00 น. นั้น

          เพื่ออํานวยความสะดวกในการคมนาคมขนส่ง การพัฒนาเศรษฐกิจการค้าและการท่องเที่ยว และเป็นไปตามมติที่ประชุมคณะกรรมการร่วมมือรักษาความสงบเรียบร้อยตามชายแดนไทย - ลาว จังหวัดน่านกับแขวงไชยะบุรี ครั้งที่ 8 เมื่อวันที่ 21 สิงหาคม 2555 รัฐมนตรีว่าการกระทรวงมหาดไทย อาศัยอํานาจตามมาตรา 11 และมาตรา 23 แห่งพระราชบัญญัติคนเข้าเมือง พ.ศ. 2522 ขยายเวลาการเปิดจุดผ่านแดนถาวรบ้านห้วยโก๋น อําเภอเฉลิมพระเกียรติ จังหวัดน่าน จากระหว่างเวลา 08.00 - 18.00 น. เป็นระหว่างเวลา 08.00 - 20.00 น.

          ทั้งนี้ ตั้งแต่วันที่ 12 กุมภาพันธ์ 2556 เป็นต้นไป


ผู้มีอํานาจลงนาม - ประกาศ ณ วันที่ 12 กุมภาพันธ์ พ.ศ. 2556

 

จารุพงศ์  เรืองสุวรรณ

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การอนุญาตให้ใช้ช่องทางจุดผ่านแดนชั่วคราวบ้านพุน้ําร้อน

อําเภอเมืองกาญจนบุรี จังหวัดกาญจนบุรี

------------------------------------------------------------

          ตามที่กระทรวงมหาดไทยได้ประกาศเปิดจุดผ่านแดนชั่วคราวเพื่อการก่อสร้างโครงการท่าเรือน้ําลึกทวายและเส้นทางคมนาคมเชื่อมโยงระหว่างราชอาณาจักรไทย - สาธารณรัฐแห่งสหภาพเมียนมาร์ ณ บ้านพุน้ําร้อน ตําบลบ้านเก่า อําเภอเมืองกาญจนบุรี จังหวัดกาญจนบุรี เมื่อวันที่ 22 มิถุนายน พ.ศ. 2555 เพื่ออํานวยความสะดวกในการก่อสร้างท่าเรือน้ําลึกทวายและเส้นทางคมนาคมจากทวายมายังกรุงเทพมหานคร โดยอนุญาตให้บุคคล เจ้าหน้าที่ เครื่องจักร วัสดุอุปกรณ์ รวมทั้งพาหนะที่เกี่ยวข้องกับการก่อสร้างของบริษัทเอกชนที่รัฐบาลทั้งสองฝ่ายมอบหมายให้ดําเนินการผ่านเข้า - ออก แต่ไม่รวมถึงการสัญจรไป – มาของบุคคลหรือพาหนะอื่นที่ไม่มีหน้าที่เกี่ยวข้องกับการก่อสร้างโครงการดังกล่าว

          เพื่ออํานวยความสะดวกในการคมนาคมขนส่งและประโยชน์ในการพัฒนาเศรษฐกิจการค้า อาศัยอํานาจตามมาตรา 5 มาตรา 11 และมาตรา 23 แห่งพระราชบัญญัติคนเข้าเมือง พ.ศ. 2522 รัฐมนตรีว่าการกระทรวงมหาดไทยจึงประกาศอนุญาตให้บุคคลและยานพาหนะของผู้ที่ได้รับอนุญาตจากอธิบดีกรมศุลกากรให้ขนส่งของผ่านเขตแดนนอกทางอนุมัติ ตามมาตรา 5 ทวิ แห่งพระราชบัญญัติศุลกากร (ฉบับที่ 7) พ.ศ. 2480 และได้รับความเห็นชอบจากคณะอนุกรรมการพิจารณาการเปิดจุดผ่านแดน สํานักงานสภาความมั่นคงแห่งชาติ ใช้จุดผ่านแดนชั่วคราวบ้านพุน้ําร้อน ตําบลบ้านเก่า อําเภอเมืองกาญจนบุรี จังหวัดกาญจนบุรี เป็นช่องทางเข้าออกได้ โดยให้ปฏิบัติตามกฎหมายและระเบียบที่เกี่ยวข้องอย่างเคร่งครัด

          ทั้งนี้ ตั้งแต่บัดนี้เป็นต้นไป


ผู้มีอํานาจลงนาม - ประกาศ ณ วันที่ 10 มกราคม พ.ศ. 2556

 

จารุพงศ์  เรืองสุวรรณ

รัฐมนตรีว่าการกระทรวงมหาดไทย
ประกาศกระทรวงมหาดไทย

เรื่อง การกําหนดจํานวนคนต่างด้าวซึ่งจะมีถิ่นที่อยู่ในราชอาณาจักร

ประจําปี พ.ศ. 2554

-----------------------------------------------------------------

          โดยที่รัฐมนตรีว่าการกระทรวงมหาดไทย โดยอนุมัติของคณะรัฐมนตรี เห็นควรกําหนดให้คนต่างด้าวทั้งที่มีสัญชาติและไร้สัญชาติ เข้ามามีถิ่นที่อยู่ในราชอาณาจักร ประจําปี พ.ศ. 2554 ได้ตามจํานวนที่กําหนดไว้ในประกาศนี้

          อาศัยอํานาจตามความในมาตรา 40 แห่งพระราชบัญญัติคนเข้าเมือง พ.ศ. 2522 รัฐมนตรีว่าการกระทรวงมหาดไทย โดยอนุมัติของคณะรัฐมนตรี จึงประกาศกําหนดจํานวนคนต่างด้าวซึ่งจะมีถิ่นที่อยู่ในราชอาณาจักร ประจําปี พ.ศ. 2554 ไว้ดังต่อไปนี้


ข้อ ๑ หนึ่งร้อยคน สําหรับคนต่างด้าวที่มีสัญชาติของแต่ละประเทศ

          บรรดาอาณานิคมของประเทศหนึ่งรวมกันหรือแต่ละอาณาจักรซึ่งมีการปกครองตนเองให้ถือเป็นประเทศหนึ่ง


ข้อ ๒ ห้าสิบคน สําหรับคนต่างด้าวไร้สัญชาติ


ผู้มีอํานาจลงนาม - ประกาศ ณ วันที่ 14 ธันวาคม พ.ศ. 2554

 

ยงยุทธ  วิชัยดิษฐ

รัฐมนตรีว่าการกระทรวงมหาดไทย